CHOW บวกกว่า 5% หลังขายโซลาฟาร์มในญี่ปุ่น 622.86 ลบ. เข้ากองทุนฯ
CHOW บวกกว่า 5% หลังขายโซลาฟาร์มในญี่ปุ่น 622.86 ลบ. เข้ากองทุนฯ ล่าสุด ณ เวลา 10.47 น. ราคาอยู่ที่ 4.54 บาท บวก 0.22 บาท หรือ 5.09% สูงสุดที่ 4.68 บาท ต่ำสุดที่ 4.46 บาท มูลค่าซื้อขายที่ 27.11 ล้านบาท 
31 ส.ค. 2560

ผู้สื่อข่าวรายงานว่า ราคาหุ้น บริษัท เชาว์ สตีล อินดัสทรี้ จำกัด (มหาชน) หรือ CHOW ณ เวลา 10.47 น. ราคาอยู่ที่ 4.54 บาท บวก 0.22 บาท หรือ 5.09% สูงสุดที่ 4.68 บาท ต่ำสุดที่ 4.46 บาท มูลค่าซื้อขายที่ 27.11 ล้านบาท ขณะที่ดัชนีหุ้นไทยโดยรวมลบ 0.16%

ทั้งนี้ราคาหุ้น CHOW ปรับตัวขึ้นหลังจากที่ประชุมคณะกรรมการบริษัทเมื่อวานนี้ (30 ส.ค.) อนุมัติให้บริษัทย่อยทางอ้อม ขายสินทรัพย์ประเภทโครงการผลิตไฟฟ้าพลังงานแสงอาทิตย์ที่ประเทศญี่ปุ่น จำนวน 2 โครงการ ขนาดกำลังการผลิตรวม 4.43 เมกะวัตต์ (MW) ให้แก่กองทุนรวมโครงสร้างพื้นฐานในประเทศญี่ปุ่น หรือบริษัทลูกของกองทุนฯ ซึ่งไม่ได้เป็นบุคคลที่เกี่ยวโยงกับบริษัท และบริษัทย่อย
โดยมีมูลค่าประมาณ 2,040 ล้านเยน หรือเทียบเท่า 622.86 ล้านบาท ซึ่งเป็นไปตามแผนธุรกิจว่าด้วยการขายทรัพย์สินเข้ากองทุนฯเป็นการเพิ่มมูลค่าเพื่อสร้างผลกำไร และเตรียมกระแสเงินสดเพื่อรองรับการลงทุนใหม่ หรือชำระหนี้ โดยคาดว่าการดำเนินการจะเกิดขึ้นภายในเดือน ต.ค.60
อนึ่ง บริษัทย่อยทางอ้อมดังกล่าว คือ Sun Partner Japan Godo Kaisha (SPN) จะขายทรัพย์สินประเภทโครงการผลิตไฟฟ้าพลังงานแสงอาทิตย์ที่ประเทศญี่ปุ่น จำนวน 2 โครงการ ประกอบด้วย โครงการ Ibaraki กำลังการผลิต 1.17 เมกะวัตต์  และโครงการ Oita กำลงัการผลิต 3.26 เมกะวัตต์ รวมกำลังการผลิต 4.43 เมกะวัตต์ ให้กองทุนฯดังกล่าว โดยโครงการผลิตไฟฟ้าทั้ง 2 โครงการจำหน่ายไฟฟ้าเชิงพาณิชย์ (COD) แล้วตั้งแต่ปี 58
 